REGOLAMENT TAL-KUMMISSJONI (KE) Nru 1856/2005
ta’ l-14 ta' Novembru 2005
li jemenda r-Regolament (KE) Nru 1291/2000 li jistabbilixxi regoli dettaljati komuni għall-applikazzjoni tas-sistema tal-liċenzji tal-importazzjoni u tal-esportazzjoni u ta' ċertifikati ta' ffissar bil-quddiem għal prodotti agrikoli fir-rigward tal-prodotti li għalihom hija meħtieġa l-preżentazzjoni ta’ liċenzja jew ta' ċertifikat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2358/71 tas-26 ta’ Ottubru 1971 dwar l-organizzazzjoni komuni tas-suq fiż-żrieragħ (1), u b’mod partikolari l-Artikolu 4(2) tiegħu,
Wara li kkunsidrat ir-Regolament tal-Kunsill (KE) Nru 865/2004 tad-29 ta’ April 2004 dwar l-organizzazzjoni komuni tas-suq taż-żejt taż-żebbuġa u żebbuġ tal-mejda u li jemenda r-Regolament (KEE) Nru 827/68 (2), u b’mod partikolari l-Artikolu 10(4) tiegħu,
Billi:
(1)
Ir-raba’ inċiż tal-Artikolu 5(1) tar-Regolament tal-Kummissjoni (KE) Nru 1291/2000 (3) jistqarr li m'hemmx bżonn ta' liċenzja u li m'hemmx għalfejn li din tkun ippreżentata għall-għanijiet ta' operazzjonijiet li għandhom x'jaqsmu ma' kwantitajiet li ma jaqbżux dawk imniżżlin fl-Anness III ta' dak ir-Regolament.
(2)
Fil-qasam taż-żrieragħ, ir-Regolament tal-Kummissjoni (KE) Nru 2081/2004 tas-6 ta’ Diċembru 2004 li jistabbilixxi regoli dwar il-komunikazzjoni tat-tagħrif meħtieġ għall-implimentazzjoni tar-Regolament tal-Kunsill (KEE) Nru 2358/71 dwar l-organizzazzjoni komuni tas-suq taż-żrieragħ (4) ħassar ir-Regolament tal-Kummissjoni (KEE) Nru 1117/79 tas-6 ta’ Ġunju 1979 li jispeċifika l-prodotti fis-settur taż-żrieragħ li jkunu suġġetti għal-liċenzji tal-importazzjoni (5); minħabba f’hekk is-sorgu u l-qamħirrum ibridu intiżi għaż-żriegħ m'għadhomx aktar suġġetti għall-iskema tal-liċenzji tal-importazzjoni.
(3)
Fil-qasam taż-żejt taż-żebbuġa u z-zebbuġ għall-ikel, l-Artikolu 10(3) tar-Regolament (KE) Nru 865/2004 jistipula deċiżjoni sabiex l-esportazzjoni mill-Komunità ta' kwalunkwe prodott elenkat fl-Artikolu 1(a) ta' dak ir-Regolament issir suġġetta għall-preżentazzjoni ta’ liċenzja tal-esportazzjoni, jekk ikun meħtieġ, sabiex jiġu segwiti l-iżviluppi tas-suq. Minbarra f’dak il-każ, m’hemmx għalfejn tiġi ppreżentata liċenzja sabiex dawk il-prodotti jiġu esportati.
(4)
Għaldaqstant, l-Anness III tar-Regolament (KE) Nru 1291/2000 għandu jiġi emendat skont dan.
(5)
Il-miżuri stipulati f’dan ir-Regolament huma skont il-fehmiet tal-Kumitat ta' Ġestjoni għaż-Żrieragħ u tal-Kumitat ta’ Ġestjoni għaż-Żejt taż-Żebbuġa u għaż-Żebbuġ għall-Ikel,
ADOTTAT DAN IR-REGOLAMENT:
Artikolu 1
L-Anness III tar-Regolament (KE) Nru 1291/2000 permezz ta’ dan għandu jiġi emendat kif ġej:
1)
fil-Parti B - Żjut u Xaħmijiet - għandha titħassar it-taqsima intitolata “Liċenzja tal-esportazzjoni bi, jew mingħajr l-iffissar bil-quddiem tar-rifużjoni (ir-Regolament tal-Kummissjoni (KE) Nru 2543/95)”;
2)
Il-Parti J - Żrieragħ - għandha titħassar.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta’ Novembru 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta' Novembru 2005.